เกาะติดลูกค้าอสังหาฯทุก3-6เดือน
กสิกรไทยไม่ประมาทเกาะสถานการณ์อสังหาริมทรัพย์ ย้ำภาวะดอกเบี้ยต่ำอาจเกิดเก็งกำไร แม้ภาพรวมยังปกติ
1 พ.ย. 2555

กสิกรไทยไม่ประมาทเกาะสถานการณ์อสังหาริมทรัพย์ ย้ำภาวะดอกเบี้ยต่ำอาจเกิดเก็งกำไร แม้ภาพรวมยังปกติ 
นายวศิน วณิชย์วรนันต์ รองกรรมการผู้จัดการ ธนาคารกสิกรไทย กล่าวว่า อัตราดอกเบี้ยที่อยู่ในระดับต่ำทำให้ธนาคารต้องเพิ่มความระมัดระวังในการปล่อยกู้ให้กับลูกค้าในธุรกิจอสังหาริมทรัพย์ จะต้องมีการติดตามดูแลคุณภาพลูกค้าและสถานการณ์ตลาดในทุก 36 เดือน 
นายวศิน กล่าวว่า เมื่อใดที่ดอกเบี้ยต่ำก็อาจเกิดการเก็งกำไรในอสังหาริมทรัพย์ แต่ภาพรวมสถานการณ์อสังหาริมทรัพย์ขณะนี้ยังอยู่ในภาวะปกติ ไม่ได้เข้าข่ายภาวะฟองสบู่ แม้จะมีโครงการอสังหาริมทรัพย์ออกมามากกว่าความต้องการซื้อเล็กน้อยก็ตาม
อย่างไรก็ตาม ธุรกิจอสังหาริมทรัพย์ก็ต้องระมัดระวัง ต้องติดตามสม่ำเสมอเมื่ออยู่ในช่วงดอกเบี้ยต่ำ เพราะเราเรียนรู้วิกฤตที่ผ่านมา แต่ตอนนี้ผู้ประกอบการมีความเข้มแข็งมากขึ้น การชำระหนี้ของลูกค้าไม่มีความผิดปกติ ผู้ประกอบการอสังหาริมทรัพย์มีเงินทุนที่แข็งแกร่งด้วยซ้ำ บางรายใช้ทุนของตัวเองมากกว่าใช้เงินกู้จากแบงก์ และช่วงหลังส่วนใหญ่ก็ออกหุ้นกู้” นายวศิน กล่าว
นายวศิน กล่าวว่า ธนาคารได้ร่วมกับ บริษัท ศุภาลัย สนับสนุนสินเชื่อแบบไม่ต้องใช้หลักทรัพย์ค้ำประกันแก่ผู้ประกอบการธุรกิจรับเหมาก่อสร้างทั่วประเทศที่ได้รับการคัดเลือกจากศุภาลัย เพื่อให้ผู้รับเหมารายเล็กเข้าถึงสินเชื่อในระบบ โดยธนาคารจะให้วงเงินสินเชื่อสูงสุด 10% ของยอดขายปีล่าสุดของผู้รับเหมาก่อสร้าง หรือในวงเงินสูงสุดไม่เกิน 3 ล้านบาทต่อราย คิดอัตราดอกเบี้ยเงินกู้ลูกค้ารายย่อยชั้นดี (เอ็มอาร์อาร์) บวก 3% ระยะเวลาปล่อยกู้ 2 ปี ซึ่งผู้รับเหมาจะทราบผลการอนุมัติภายใน 48 ชั่วโมง และสามารถใช้วงเงินได้ภายใน 7 วัน 
นายวศิน กล่าวว่า การร่วมมือกับผู้ประกอบการอสังหาริมทรัพย์ขนาดใหญ่แนะนำลูกค้าจะช่วยลดความเสี่ยงได้ในระดับหนึ่ง